Märts 2011

**Märts 2011**, kroonika

2011. aasta märts algas teisipäeval ja lõppes 31 ööpäeva pärast neljapäeval.

## [[1. märts]]

* Saksamaa kaitseminister Karl-Theodor zu Guttenberg astus tagasi.
* Venemaal jõustus seadus, mille alusel miilits nimetati ümber politseiks.
* Venemaa Karatšai-Tšerkessia presidendina astus ametisse Rašid Temrezov. 
* Bonnieri preemia anti üle Postimehe ajakirjanikule Tuuli Kochile.

## [[2. märts]]

* Bangladeshi keskpank teatas, et Grameen Banki asutamise eest Nobeli rahuauhinna saanud Muhammad Yunus vallandati pangajuhi kohalt seoses kahtlaste tehingutega.
* Pakistanis Islāmābādis tapeti kristlasest vähemuste minister Shahbaz Bhatti.
* Eesti välisminister Urmas Paet andis Riias koos Läti välisministri Ģirts Valdis Kristovskisega tõlkija Guntars Godiņšile üle eesti-läti ja läti-eesti tõlkeauhinna.
* Friedebert Tuglase novelliauhinna saajateks kuulutati Maarja Kangro ja Urmas Vadi.
* Eesti Post andis Friedebert Tuglase 125. sünniaastapäeva puhul välja postmargi, mille on kujundanud Indrek Ilves.

## [[3. märts]]

* Egiptuse peaminister Aḩmad Shafīq astus tagasi. Uueks peaministriks sai ‘Işām Sharaf.
* Saksamaa uueks kaitseministriks sai Thomas de Maizière.
* Tuneesia presidendi kohusetäitja Fu'ād al-Mibaza‘ kuulutas 24. juuliks 2011 välja põhiseadusliku kogu valimised.
* Venemaal Hantõ-Mansiiskis algasid 13. märtsini kestvad 2011. aasta laskesuusatamise maailmameistrivõistlused.
* Venemaa Kamtšatka krai kubernerina astus ametisse Vladimir Iljuhhin.
* Andrus Ansipi teine valitsus kiitis heaks kasutamata saastekvoodi müügi Jaapani firmale Mitsubishi Corporation, kes tarnib vastutasuks umbes 500 elektriautot ning rajab 2012. aasta lõpuks kogu Eestit katva elektriautode laadimisvõrgustiku. 
* Eduard Vilde nimelise kirjandusauhinna saajaks kuulutati Mats Traat romaani "Õelate lamp" eest.

## [[4. märts]]

* Filipiinide lõunaosas leidis aset 5,7-magnituudine maavärin, mille epitsenter oli 54 km Surigao linnast ida pool. 
* Samoal toimusid parlamendivalimised.
* Suurbritannia kuninganna Elizabeth II võttis vastu Iirimaa presidendi Mary McAleese'i küllakutse. Maiks planeeritud külastus on esimene Briti riigipea visiit pärast Iirimaa iseseisvumist.
* Eesti president Toomas Hendrik Ilves nimetas presidendi kantselei direktoriks senise Eesti Kaubandus-Tööstuskoja peadirektori Siim Raie. 
* Eesti Ajalehtede Liidu aasta ajakirjanikuks kuulutati Äripäeva ajakirjanik Koit Brinkmann.
* Puškini Instituut andis Narva Humanitaargümnaasiumi õpetajale Nadežda Ivanovale ja Viljandi Valuoja Põhikooli õpetajale Zoja Põderile üle Puškini preemia.
* Valga linnavolikogu avaldas umbusaldust linnavalitsusele.
* Aasta parima moekunstniku auhinna Kuldnõela pälvis Ketlin Bachmann-Põldroos.

## [[5. märts]]

* Hawaii saarel hakkas purskama Kīlauea vulkaan.
* Iirimaa parlamendivalimised võitnud Fine Gaeli esimees ja peaministrikandidaat Enda Kenny teatas, et erakond jõudis Tööparteiga kokkuleppele valitsuskoalitsiooni moodustamises.
* Jaapanis avati ülikiirrongiliin Tōkyō ja Aomori vahel. Liini teenindab Jaapani kiireim rong E5 Shinkansen, mis suudab sõita kiirusega kuni 320 km/h.
* Tšetšeenia parlament valis Tšetšeenia juhi Ramzan Kadõrovi ametisse ka järgmiseks viieks aastaks.
* Venemaal Belgorodi oblastis umbes 600 km Moskvast lõuna pool kukkus alla treeninglennuk An-148. Hukkusid pardal olnud viis Venemaa ja kaks Birma pilooti.
* Saaremaal Eikla soos pühitseti sisse mälestuskivi 1946. aastal hukkunud metsavennale Johann Metsale.

## [[6. märts]]

* Jaapani välisminister Seiji Maehara astus ebaseaduslike annetustega seotud skandaali tõttu tagasi. 
* Tšiili põhjaosa ja Peruu lõunaosa tabas 6,2-magnituudine maavärin, mille epitsenter oli umbes 67 kilomeetrit Arica linnast kirde pool.
* Eestis toimusid Riigikogu valimised. Valimistel osales 63,5 protsenti hääleõiguslikest inimestest. Riigikokku valiti nelja erakonna esindajad: Reformierakond sai 28,6 protsenti häältest (33 kohta), Keskerakond 23,3 protsenti (26), Isamaa ja Res Publica Liit 20,5 protsenti (23) ja Sotsiaaldemokraatlik Erakond 17,1 protsenti (19).

## [[7. märts]]

* Ameerika Ühendriikide asepresident Joe Biden alustas kahepäevast visiiti Soomes.
* Ameerika Ühendriikide kaitseminister Robert Gates alustas visiiti Afganistanis, et kohtuda president Ḩāmid Karzayga. 
* Elevandiluuranniku president Laurent Gbagbo teatas riigi kohvi ja kakao töötlemisega tegelevate ettevõtete riigistamisest.
* Saalomoni saari tabas 6,6-magnituudine maavärin.
* Tallinna Kultuuriväärtuste Amet, sihtasutus Tallinn 2011, MTÜ Eesti Arhitektuurikeskus ja OÜ Astlanda Ehitus sõlmisid Kultuurikatla rekonstrueerimise raamlepingu. 
* Eesti Teatri- ja Muusikamuuseum kuulutas Heino Elleri muusikapreemia laureaadiks Sten Lassmanni.

## [[8. märts]]

* Ameerika Ühendriikide asepresident Joe Biden alustas kahepäevast visiiti Venemaal.
* 2011. aasta Liibüa rahutused: Liibüa mässuliste Banghāzīs resideeriv üleminekunõukogu andis Mu‘ammar al-Qadhdhāfīle 72 tundi aega ametist lahkumiseks ning lubas nõudmise täitmise korral teda kuritegude eest mitte vastutusele võtta. 
* Ameerika Ühendriikides California osariigis Redondo Beachi jahisadamas avastati veepinnal miljonitest surnud kaladest (peamiselt sardiinidest) moodustunud umbes 30 cm kiht.
* Mikroneesias toimusid parlamendivalimised.
* Pakistanis Pandžabi provintsis Faisalabadis hukkus autopommi plahvatuse tagajärjel vähemalt 25 inimest ja üle 120 sai vigastada.
* Serbia ja Kosovo esindajad alustasid Brüsselis Euroopa Liidu vahendusel esimesi otsekõnelusi pärast Kosovo iseseisvumist.
* Sudaani ametiisikud teatasid, et Dārfūri piirkonna senise kolme provintsi asemele kavatsetakse luua viis provintsi.
* Uus-Meremaa kindralkuberneriks alates 31. augustist 2011 nimetati Jerry Mateparae. 
* Eesti esimene suursaadik Jordaanias Margus Rava andis Jordaania kuningale ‘Abd Allāh II-le üle oma volikirja. Suursaadik resideerib Tallinnas.
* Riigikogu valimised võitnud Reformierakond pidas konsultatsioone Isamaa ja Res Publica Liidu ja Sotsiaaldemokraatliku Erakonnaga.
* Tallinna Ülikooli Eesti Humanitaarinstituudi kolleegium valis senise direktori Hannes Palangu tagasi järgmiseks nelja-aastaseks ametiajaks.
* Vene teatri direktor Paul Himma teatas, et lahkub isiklikel põhjustel teatrijuhi kohalt. 
* Erakonna Eestimaa Rohelised peasekretär Ain Kabal esitas lahkumisavalduse, mille erakonna juhatus ka rahuldas. 
* Harju maakohtus algas kohtumõistmine Anna-Maria Galojani üle, keda süüdistatakse ühenduselt Eesti Euroopa Liikumine 930 743 krooni omastamises.

## [[9. märts]]

* Ameerika Ühendriikide Illinoisi osariigi demokraadist kuberner Pat Quinn allkirjastas seaduse, millega kaotatakse osariigis surmanuhtlus.
* Egiptuses Kairos hukkus muslimite ja kopti kristlaste kokkupõrgetes 11 inimest ning 94 sai vigastada. 
* Iirimaa peaministrina astus ametisse Enda Kenny.
* Jaapani välisministrina astus ametisse Takeaki Matsumoto. 
* Jaapani ranniku ääres leidis aset 7,2-magnituudine maavärin, mille epitsenter oli umbes 160 km kaugusel Honshūst idas. Anti tsunamihoiatus.
* Maroko kuningas Mohammed VI lubas televisioonis peetud kõnes korraldada rahvahääletuse põhjalike põhiseaduse muudatuste läbiviimiseks.
* Pakistani põhjaosas Peshāwari lähedal korraldatud pommiplahvatuses hukkus 37 matuselist. 
* Sudaanis Dārfūris Marah' mägedes toimunud Sudaani armee ja mässuliste vahelises kokkupõrkes hukkus vähemalt 17 inimest.
* Zimbabwe valitsus teatas, et riik omandab 51-protsendilise osaluse kõigis riigi kaevandustes.
* Riigikogu valimised võitnud Reformierakonna juhatus otsustas alustada koalitsiooniläbirääkimisi Isamaa ja Res Publica Liiduga. Kõnelusi alustati pärastlõunal.
* Eesti president Toomas Hendrik Ilves nimetas Jaak Jõerüüdi Eesti suursaadikuks Rootsis ja kutsus tagasi senise suursaadiku Alar Streimanni.
* Eesti kultuuriminister Laine Jänes nimetas vastavalt muinsuskaitse nõukogu ettepanekule arhitektuurimälestiseks kunagise valuutakaupluse Turist hoone Tallinnas aadressil Tartu maantee 17.
* Eesti Post andis Villem Reimani 150. sünniaastapäeva puhul välja postmargi, mille on kujundanud Indrek Ilves.
* Eesti Energia allkirjastas lepingu Ameerika Ühendriikide Utah' osariigi suurimaid põlevkivivarusid omava eraettevõtte Oil Shale Exploration Company 100% aktsiate omandamiseks.

## [[10. märts]]

* Ameerika Ühendriikide teadlased teatasid, et pildistasid koos äsja munast koorunud järeltulijaga teadaolevalt USA vanimat lindu, Midway atollil pesitsevat 60-aastast albatrossi Wisdom.
* Etioopias Addis Abebas kogunesid Aafrika Liidu esindajad, et arutada olukorda Liibüas ja Elevandiluurannikul. Liit tunnistas Elevandiluuranniku presidendivalimiste võitjana Alassane Ouattarat ning kutsus Laurent Gbagbot üles võimust loobuma.
* Hiina edelaosas Yunnani provintsis leidis aset 5,4-magnituudine maavärin, mille epitsenter oli Birma piiri lähedal. Hukkus vähemalt 25 inimest ja vigastada sai üle 250.
* Madagaskari peaminister Albert Camille Vital astus tagasi. 
* Prantsusmaa tunnustas Liibüa üleminekunõukogu Liibüa rahva ainsa seadusliku esindajana.
* Eesti Betooniühing nimetas aasta betoonehitiseks arhitekt Andres Lemberi projekteeritud eramu Pirital.
* Eesti jääpurjetajad Vello Jürjo ja Andres Laul said Rootsis Östra Ringsjönil peetud jääpurjetamise kahemeheklassi Monotüüp-XV Euroopa meistrivõistlustel kuldmedali.

## [[11. märts]]

* Jõustus Lõuna-Ameerika Riikide Liidu asutamisleping. Liidu peasekretäriks sai Colombia endine välisminister María Emma Mejía.
* Brüsselis toimus Euroopa Liidu liikmesriikide valitsusjuhtide ja riigipeade erakorraline kriisikohtumine, kus arutati olukorda Põhja-Aafrikas. 
* Indoneesias Sulawesi saarel hakkas purskama Karangetangi vulkaan. 
* 2011. aasta Jaapani maavärin: Jaapanit tabas kell 14.46 kohaliku aja järgi 9-magnituudine maavärin, mille epitsenter oli Vaikses ookeanis Honshū saarest idas umbes 130 km kaugusel Sendaist. Saare põhjaosa idarannikule jõudis rohkem kui kümnemeetrine hiidlaine, mis purustas hooneid ja tekitas ulatuslikud mudavoolud. Tsunamihoiatus anti kõigile Vaikse ookeaniga piirnevatele aladele. Maavärina tagajärjel hukkusid ja jäid kadunuks tuhanded inimesed.
* 2011. aasta Liibüa rahutused:
** Liibüa katkestas diplomaatilised suhted mässuliste valitsust tunnustanud Prantsusmaaga.
** Liibüas vallutasid Mu‘ammar al-Qadhdhāfī väed mässulistelt tagasi sadamalinna Rās Lānūfi.
* Norra valitsus otsustas keelata naftapuurimise Lofootide ümbruses.
* Taiwani opositsiooniliider Cai Yingwen teatas oma kandideerimisest 2012. aasta presidendivalimistel.
* Eesti Televisioonis tähistati uudistesaate "Aktuaalne kaamera" 55. aastapäeva.
* Eestis esitlesid Tartu Ülikooli teadlased Martin Ehala ja Peeter Tinits mobiilirakendust Sõnar, mis võimaldab nutitelefonis kontrollida sisestatava eestikeelse teksti õigekirja ning jõuda vajaliku reeglini.
* Eesti Päevalehest seni 50 protsenti omanud Ekspress Grupp sai lehe ainuomanikuks.

## [[12. märts]]

* Ameerika Ühendriikides New Yorgis Bronxis hukkus bussiõnnestuse tagajärjel 15 turisti.
* 2011. aasta Sendai maavärin: Jaapanis Fukushima prefektuuris Ōkumas asuvas Fukushima esimeses tuumajaamas toimus plahvatus, mis purustas esimese reaktori hoone katuse. Tuumajaama ümbruses tuvastati kõrgenenud radiatsioonitase. Umbes 200 000 inimest evakueeriti. Et tsunami tagajärjel oli seiskunud reaktorisüdamiku jahutussüsteem, hakati jahutuseks kasutama merevett.
* Araabia Liiga tunnustas Liibüa üleminekunõukogu ja kutsus ÜRO-d üles kehtestama lennukeeld Liibüa õhuruumis.
* Lõuna-Sudaani valitsus süüdistas Sudaani presidenti ‘Umar Ḩasan Aḩmad al-Bashīri katses Lõuna-Sudaani valitsust kukutada.
* Nigeris peeti presidendivalimiste teine voor, kus olid vastamisi endised peaministrid Mahamadou Issoufou ja Seyni Oumarou. Presidendiks valiti Mahamadou Issoufou, kes sai umbes 58 protsenti häältest. Ta astub ametisse 6. aprillil.

## [[13. märts]]

* Beninis toimusid presidendivalimised. Valimiskomisjon kuulutas valimiste võitjaks ametis oleva presidendi Yayi Boni, kes sai 55,8 protsenti häältest.
* 2011. aasta Sendai maavärin: Jaapanis Fukushima prefektuuris Ōkuma linnas asuvas Fukushima esimeses tuumajaamas hakati ka teise ja kolmanda reaktori jahutuseks kasutama merevett.
* Jaapanis Kyūshū saarel hakkas purskama Shinmoe-dake.
* Liibanoni pealinna Beiruti keskusse kogunesid kümned tuhanded meeleavaldajad, kes nõudsid, et Ḩizb Allāh loovutaks oma relvad. 
* Omaani sultan Qābūs ibn Sa‘īd andis meeleavaldajate survel seni olematu võimuga parlamendile seadusandlikud õigused ning suurendas sotsiaaltoetusi ja pensione.
* Tšaadi president Idriss Déby lükkas opositsiooni kandidaatide boikotiähvarduse tõttu edasi 3. aprillil toimuma pidanud presidendivalimised. 
* Venemaal peeti 74 haldusüksuse kohalikud valimised, kus valiti kohalikud parlamendid, volikogud ja linnapead.

## [[14. märts]]

* Afganistani põhjaosas Kondūzi provintsis armee värbamiskeskuses hukkus enesetaputerroristi korraldatud plahvatuse tagajärjel vähemalt 37 inimest ja mitukümmend sai vigastada.
* Hiina Ülehiinaline Rahvaesindajate Kogu võttis vastu viisaastakuplaani, mis keskendub eelkõige avalike teenuste arendamisele, majandusliku ebavõrdsuse vähendamisele ning tööhõive ja töötasude suurendamisele.
* Iisraeli Jeruusalemma Heebrea Ülikool teatas, et kavatseb aasta jooksul digiteerida rohkem kui 80 000 dokumendist koosneva Albert Einsteini arhiivi ning teha selle veebis igaühele kättesaadavaks.
* 2011. aasta Sendai maavärin:
** Jaapanis Fukushima prefektuuris Ōkuma linnas asuvas Fukushima esimeses tuumajaamas toimus plahvatus, mis hävitas ka kolmanda reaktori hoone.
** Rahvusvaheline Uisuliit otsustas ära jätta Tōkyōs 21. märtsil algama pidanud iluuisutamise maailmameistrivõistlused.
* 2011. aasta Liibüa rahutused: Liibüa Mu‘ammar al-Qadhdhāfī väed vallutasid mässulistelt Zuwārah' linna.
* Dalai-laama Tenzin Gyatso esitas Indias Dharamsalas Tiibeti eksiilvalitsusele palve vabastada ta poliitilise liidri kohalt.
* Eesti Kultuurkapital andis üle kirjanduse sihtkapitali aastapreemiad. Proosapreemia sai Maarja Kangro, luulepreemia Indrek Koff, näitekirjanduse auhinna Urmas Vadi, laste- ja noorsookirjanduse preemia Kristiina Kass, esseistikapreemia Toomas Haug, preemia ilukirjandusliku tõlke eest võõrkeelest eesti keelde Amar Annus, preemia ilukirjandusliku tõlke eest eesti keelest võõrkeelde Ilmar Lehtpere, venekeelse autori preemia Sergei Issakov, artikliauhinna Mart Velsker ning vabaauhinna Lauri Sommer.
* Eesti president Toomas Hendrik Ilves andis presidendi rahvaluule kogumispreemiad üle Maire Salale, Anni Oraveerele ja Ellen Randojale. 
* Eesti Haridus- ja Teadusministeerium andis üle 2010. aasta keeleteo auhinna. Auhinna said pimedate abivahendite hääljuhendi rakendajad MTÜ Jumalalaegas ja Eesti Hoiuraamatukogu pimedate raamatukogu osakond.
* Eestis saadeti pidulikult erru üks õhuväe loomise algatajaid kindralmajor Vello Loemaa.

## [[15. märts]]

* 2011. aasta Bahreini rahutused: Bahreini kuningas Ḩamad ibn ‘Īsá Āl Khalīfah kuulutas riigis välja kolmekuulise eriolukorra.
* Jaapani Fukushima esimeses tuumajaamas plahvatas teine reaktor. Kahjustada sai reaktori metallkest. Süttis ka neljas reaktor, milles olid küll vaid kasutatud tuumkütuse vardad.
* Saksamaa liidukantsler Angela Merkel teatas, et riigis suletakse ohutuskontrolliks vähemalt kolmeks kuuks kõik enne 1980. aastat tööd alustanud tuumareaktorid.
* Soomes Puolankal leidis aset 2-magnituudine maavärin.
* Eesti kultuuriminister Laine Jänes nimetas Eesti Riikliku Sümfooniaorkestri direktoriks alates 21. märtsist 2011 Kadri Tali.

## [[16. märts]]

* Egiptuses visiidil viibiv Ameerika Ühendriikide riigisekretär Hillary Clinton kohtus Kairos Egiptuse peaministri ‘Işām Sharafi ja armeejuhi Muḩammad Ḩusayn Ţanţāwīga ning tervitas rahvast At-Taḩrīri väljakul. Hilisõhtul alustas ta visiiti Tuneesias.
* Ameerika Ühendriikide riigisekretär Hillary Clinton teatas, et loobub pärast oma praeguse ametiaja lõppemist avalikust elust.
* Läti president Valdis Zatlers teatas, et on valmis eelseisvatel presidendivalimistel uuesti kandideerima.
* Tallinnas Eesti rahvusraamatukogus anti üle Eduard Wiiralti kunstiauhinnad. Peapreemia sai Evi Tihemets ja noore autori preemia Lembe Ruben.

## [[17. märts]]

* Air France'i lend 447: Prantsusmaa kohus esitas lennukitootjale Airbus tapmissüüdistuse seoses 2009. aastal Atlandi ookeani kohal toimunud õnnetusega, mille tagajärjel hukkus Rio de Janeirost Pariisi teel olnud Air France'i lennuki pardal 228 inimest.
* Armeenia pealinnas Jerevanis nõudsid tuhanded opositsiooni pooldajad valitsuse tagasiastumist.
* Bosnia ja Hertsegoviina Föderatsiooni presidendiks valiti Živko Budimir ja peaministriks Nermin Nikšić. 
* 2011. aasta Liibüa rahutused: ÜRO Julgeolekunõukogu otsustas kehtestada lennukeelu Liibüa õhuruumis.
* Pakistani Hõimualadel Mīram Shāh' linna lähedal hukkus Ameerika Ühendriikide õhurünnaku tagajärjel vähemalt 40 inimest, peamiselt tsiviilisikud.
* Vanuatut tabas 6,3-magnituudine maavärin, mille epitsenter oli 77 km Port Vilast loode pool. 
* Paide linnavolikogu valis Paide uueks linnapeaks Isamaa ja Res Publica Liitu kuuluva Kaido Ivaski.

## [[18. märts]]

* NASA kosmosesond MESSENGER jõudis Merkuuri orbiidile.
* 2011. aasta Bahreini rahutused: Bahreini pealinnas Al-Manāmah's lammutati meeleavaldajate pürgimuste sümboliks saanud monument Pärliväljakul.
* Brasiilia bioloogid teatasid uue näriliseliigi leidmisest Brasiilia kaguosa mägedest. Umbes 1000 meetri kõrgusel elav hamsterlane sai nimeks *[[Drymoreomys albimaculatus]]*.
* Haiti esimene demokraatlikult valitud president Jean-Bertrand Aristide saabus pärast seitsmeaastast pagulust Lõuna-Aafrika Vabariigis kodumaale.
* Jeemeni julgeolekujõud avasid tule riigi pealinnas Şan‘ā's toimunud president ‘Alī ‘Abdullāh Sāliḩi tagasiastumist nõudnud meeleavaldajate pihta. Hukkus vähemalt 39 inimest. President kuulutas välja eriolukorra.
* 2011. aasta Liibüa rahutused: Liibüa välisminister Mūsá Kūsā teatas, et valitsus kuulutas välja ühepoolse relvarahu ja lõpetab sõjategevuse mässuliste vastu. Seejärel korraldasid relvajõud rünnaku Mişrātah's, tappes vähemalt 25 tsiviilisikut.
* Peruu peaminister José Antonio Chang astus isiklikel põhjustel tagasi.
* Põhja-Korea ametiisikud teatasid, 7. aprillil tuleb kokku Rahva Ülemnõukogu, kus võib kõne alla tulla uue riigijuhi nimetamine.
* Tallinna Ülikooli kirjandusauhinnad anti üle Andrei Ivanovile, Heli Allikule ja Lauri Kitsnikule. 
* Tallinnas pandi nurgakivi Tallinna Ülikooli uuele teadus- ja õppehoonele Silva.
* Tallinnas toimuma pidanud Roxette'i kontsert jäi ära.

## [[19. märts]]

* Ameerika Ühendriikide president Barack Obama alustas visiidiga Brasiilias viiepäevast Ladina-Ameerika ringsõitu, mille käigus külastab ta ka Tšiilit ja El Salvadori. Ringreis keskendub majanduskoostööle.
* Egiptuses peeti rahvahääletus põhiseaduse muutmise üle. Muudatuste poolt hääletas umbes 77 protsenti osalenutest.
* Hispaania kirdeosas Aragónis Terueli linna lähedal kukkus alla tulekahjukohale teel olnud päästehelikopter, mille pardal hukkus vähemalt kuus tuletõrjujat.
* 2011. aasta Liibüa rahutused: 
** Liibüa väed alustasid lennukeeldu ja valitsuse enda kehtestatud relvarahu rikkudes rünnakut mässuliste tugipunktile Banghāzīle.
** Pariisis kogunesid Euroopa Liidu, Araabia Liiga ja Aafrika Liidu liidrid ning ÜRO peasekretär Ban Ki-moon ja Ameerika Ühendriikide riigisekretär Hillary Clinton, et arutada võimalikke sõjalisi operatsioone Liibüas.
** Ameerika Ühendriigid, Prantsusmaa, Suurbritannia, Kanada ja Itaalia alustasid ühisoperatsiooni Liibüas. USA ja Briti sõja- ja allveelaevad tulistasid rohkem kui 20 Liibüa õhutõrjepositsiooni ja kommunikatsioonisõlme pihta enam kui 110 Tomahawk-tüüpi tiibraketti.
* Peruu peaministrina astus ametisse Rosario Fernández.
* Soome lõunaosas leidis aset 2,8-magnituudine maavärin.

* Karl Adra nimeline auhind anti üle Üllar Saaremäele.

## [[20. märts]]

* Ameerika Ühendriikide telekomifirma AT&T teatas, et ostab Deutsche Telekomilt 39 miljardi USA dollari eest mobiilioperaatori T-Mobile. 
* Haitil peeti presidendivalimiste teine voor, kus olid vastamisi kaks 28. novembril 2010 peetud esimeses voorus enim hääli saanud kandidaati, endise presidendi abikaasa Mirlande Manigat ja opositsiooni esitatud muusik Michel Martelly.
* 2011. aasta Sendai maavärin: Fukushima I tuumaelektrijaamas taastati 2., 5. ja 6. reaktori jahutussüsteemi elektrivarustus.
* Jeemeni president ‘Alī ‘Abdullāh Sāliḩ vabastas ametist peaminister ‘Alī Muḩammad Mujūri valitsuse.

## [[21. märts]]

* Kongo Vabariigis Pointe-Noire'is kukkus alla Antonov-tüüpi kaubalennuk. Hukkus vähemalt 16 inimest.
* Pakistani lõunaosas Belutšistani provintsis Quetta linna lähedal riiklikus söekaevanduses toimunud metaaniplahvatuse tagajärjel hukkus vähemalt 52 inimest.
* Venemaa president Dmitri Medvedev nimetas peaminister Vladimir Putini kriitikat ÜRO Julgeolekunõukogu Liibüa lennukeelu kohta vastuvõetamatuks.

## [[22. märts]]

* Iisraeli endisele presidendile Moshe Katsavile mõisteti vägistamise ja seksuaalse ahistamise eest seitsmeaastane vanglakaristus.
* Läänemere kohal algasid kahepäevased NATO õhujõudude Balti regiooni õhuruumi turvamise õppused BRTE VIII, millel osalevad lisaks Saksamaa hävitajatele F-4F Phantom ka Rootsi hävitajad JAS-39 Gripen.
* Eesti suursaadik Monacos Sven Jürgenson andis Monaco vürstile Albert II-le üle oma volikirja.

## [[23. märts]]

* 2011. aasta eestlaste rööv Liibanonis: Liibanoni idaosas Bekaa orus võeti pantvangi seitse jalgratastel matkanud Eestist pärit turisti.
* Portugali peaminister José Sócrates astus tagasi. 
* Venemaa suursaadik Eestis Juri Merzljakov andis dirigent Eri Klasile üle Sõpruse ordeni.
* Reformierakond ja Isamaa ja Res Publica Liit jõudsid kokkuleppele koalitsioonileppes ja ministrikohtade jaotamises.

## [[24. märts]]

* Abeli auhinna võitjaks kuulutati Ameerika Ühendriikide matemaatik John Milnor.
* Birma idaosas leidis aset 6,8-magnituudine maavärin, mille epitsenter oli Laose ja Tai piiri lähedal. Hukkus vähemalt 75 inimest. Maavärin tekitas ulatuslikke purustusi.

## [[25. märts]]

* Kanada parlament avaldas häältega 156:145 umbusaldust peaminister Stephen Harperi valitsusele.
* Eesti suursaadik Ameerika Ühendriikides Väino Reinart avas Charlestonis Eesti aukonsulaadi, mille konsulaarpiirkond on Lõuna-Carolina osariik. Eesti aukonsul on Harry Arthur Huge.
* Eesti välisministeerium saatis Liibanoni eesti turistide röövimist uurima muu hulgas Afganistanis töötanud diplomaadi Daniel-Erik Schaeri. 
* Keskerakond esitas riigikohtule kaebuse, milles palub tunnistada kehtetuks riigikogu valimiste tulemused, väites, et e-hääletus ei ole usaldusväärne ega kontrollitav. 
* Eesti jalgpallikoondis alistas sõpruskohtumisel Tallinnas A. Le Coq Arenal Uruguay jalgpallikoondise 2:0.

## [[26. märts]]

* Kanada kindralkuberner David Lloyd Johnston saatis peaminister Stephen Harperi palvel laiali parlamendi ja kuulutas 2. maiks välja parlamendivalimised. 
* Reformierakonna laiendatud volikogu kiitis heaks koalitsioonileppe Isamaa ja Res Publica Liiduga ja nimetas lisaks peaminister Andrus Ansipile oma ministrikandidaadid: rahandusminister Jürgen Ligi, välisminister Urmas Paet, justiitsminister Kristen Michal, keskkonnaminister Keit Pentus, sotsiaalminister Hanno Pevkur ja kultuuriminister Rein Lang.

## [[27. märts]]

* Austraalias algas 2011. aasta Vormel 1 hooaeg.
* Mehhiko ranniku lähedal Vaikses ookeanis leidis aset 5,8-magnituudine maavärin, mille epitsenter oli 16 kilomeetri kaugusel Suchiate linnast.
* Eestis alustas kolmepäevast visiiti India välisasjade riigiminister Preneet Kaur.
* Isamaa ja Res Publica Liidu volikogu kinnitas koalitsioonileppe Reformierakonnaga ning esitas riigikogu esimehe kandidaadiks Ene Ergma, kaitseministri kandidaadiks Mart Laari, majandus- ja kommunikatsiooniministriks Juhan Partsi, haridus- ja teadusministriks Jaak Aaviksoo, põllumajandusministriks Helir-Valdor Seederi, siseministriks Ken-Marti Vaheri ja regionaalministriks Siim Valmar Kiisleri.
* Tallinnas Eesti Draamateatris jagati teatriaasta auhinnad. Parimaks naisnäitlejaks tunnistati Ita Ever Violet Westoni rolli eest Draamateatri lavastuses "Augustikuu", parimaks meesnäitlejaks Nero Urke Kaarel Irdi rolli eest Tartu Uue Teatri lavastuses "Ird K", parimaks lavastajaks Urmas Lennuk lavastuse "Vargamäe varjus" eest ja parimaks lavastuseks Teater NO99 "Ühtne Eesti suurkogu".

## [[28. märts]]

* Pritzkeri auhinna saajaks kuulutati portugali arhitekt Eduardo Souto de Moura.
* Elevandiluuranniku presidendiks valitud Alassane Ouattara teatas, et rahumeelsed vahendid Laurent Gbagbo võimult kõrvaldamiseks on ammendunud ning alustas võimu ülevõtmist sõjaväe abil. 
* Egiptuse sõjaväeline juhtkond teatas, et septembris tühistatakse eriolukord ja peetakse parlamendivalimised.
* Kosovo konstitutsioonikohus kuulutas veebruaris peetud presidendivalimised põhiseadusevastasteks, sest opositsioon boikoteeris valimisi.
* Prantsusmaa ekstreemsportlane Alain Robert (Ämblikmees) ronis välisseina mööda maailma kõrgeima hoone Burj Khalīfah' tippu.
* Venemaa õhu- ja maavägede rünnakus Inguššias asuvale mässuliste väljaõppekeskusele hukkus 20 inimest. Venemaa terrorismivastase komitee väitell valmistati baasis ette enesetaputerroriste. 
* Venemaa ametiisikud teatasid, et Soome lahes Peterburi akvatooriumis on jääs kinni üle 120 Peterburi teel olnud laeva. 
* Eesti välisminister Urmas Paet alustas kahepäevast visiiti Liibanonis, et kohtuda teiste seas president Michel Sleimani ja peaminister Najīb Mīqātīga.
* Eestisse saabus kahepäevasele visiidile Poola president Bronisław Komorowski, kes muu hulgas esineb Tartu Ülikoolis avaliku loenguga.

## [[29. märts]]

* Rootsi pealinnas Stockholmis kuulutati Astrid Lindgreni auhinna saajaks Austraalia kirjanik ja illustraator Shaun Tan. 
* Suurbritannia pealinnas Londonis kogunesid Liibüa operatsioonis osalevate riikide, Aafrika Liidu, Araabia Liiga ja Euroopa Liidu liikmesriikide esindajad, et arutada olukorda Liibüas.
* Süüria president Bashār al-Asad rahuldas peaminister Muḩammad Nājī al-'Uţrī tagasiastumispalve, kuid palus valitsusel kuni uue nimetamiseni ametisse jääda.
* Eesti suursaadik Kosovos Eve-Külli Kala andis Kosovo presidendile Behgjet Pacollile üle oma volikirja.
* Eesti jalgpallikoondis mängis Tallinnas A. Le Coq Arenal peetud Euroopa meistrivõistluste valikmängus Serbia jalgpallikoondisega viiki 1:1.

## [[30. märts]]

* Birmas andis ametivande president Thein Sein.
* 2011. aasta Sendai maavärin: Jaapani energiafirma Tōkyō Denryoku teatas, et maavärina ja hiidlaine tagajärjel kannatada saanud Fukushima I tuumaelektrijaamas lõpetatakse vähemalt esimese nelja reaktori töö.
* Jeemeni president ‘Alī ‘Abdullāh Sāliḩ teatas, et ei kavatse meeleavaldajate survel tagasi astuda, kuid on valmis jätma presidendile üksnes tseremoniaalse rolli.
* Kosovo presidendiks valitud Behgjet Pacolli tunnistas konstitutsioonikohtu otsust presidendivalimiste kehtetuks tunnistamise kohta. Presidendi kohusetäitjaks sai parlamendi esimees Jakup Krasniqi. 
* Liibüa välisminister Mūsá Kūsā astus ametist tagasi ja palus Suurbritannias asüüli.
* Mali peaminister Modibo Sidibé astus tagasi. 
* Uganda presidendi Yoweri Kaguta Museveni esindaja teatas, et Liibüa liider Mu‘ammar al-Qadhdhāfī on võimust loobumise korral teretulnud Ugandasse. 
* Viljandi linnavolikogu vabastas linnapea ametist riigikokku valitud Kalle Jentsi ja valis uueks linnapeaks reformierakondlase Loit Kivistiku.

## [[31. märts]]

* Mayotte'ist sai Prantsusmaa meretagune departemang.
* Eesti president Toomas Hendrik Ilves võttis vastu Helsingis resideeriva Küprose suursaadiku Fílippos Kritiótise ja Stockholmis resideeriva Tansaania suursaadiku Muhammed Mzale volikirjad.
* Andrus Ansipi teine valitsus pidas oma viimase istungi.